FORMAREA ŞI TIPURILE DE GRUPURI PARLAMENTARE ÎN PARLAMENTELE NAŢIONALE
Prezenta sinteză are ca scop relevarea unor aspecte comparative referitoare la formarea şi funcţionarea grupurilor parlamentare, precum şi a asociaţiilor de parlamentari care nu sunt constituite în funcţie de "principii politice"  la nivel european şi internaţional. 

  Tipuri de grupuri parlamentare:

  Grupuri şi asociaţii de parlamentari  formate pe principii non-politice 

 
În majoritatea Parlamentelor din statele membre ale Uniunii Europene nu există posibilitatea de a forma grupuri non-politice ale parlamentarilor. 
În acest sens, există reguli interne parlamentare (de exemplu, Regulamentele de procedură) care interzic în mod expres crearea de asociaţii ale parlamentarilor, altele decât grupurile politice parlamentare. Ca exemplu, poate fi menţionat Parlamentul bulgar.

În practică, însă,  astfel de asociaţii  există, dar funcţionarea lor nu este în competenţa administraţiei parlamentare.
 Grupuri constituite la iniţiativa privată a parlamentarilor

O altă categorie de state este aceea în care există asociaţii de parlamentari formate pe principii non-politice, dar ele sunt considerate ca fiind pur şi simplu "private" şi informale. În consecinţă, nu există norme care reglementează înfiinţarea şi funcţionarea acestor grupuri. 

De asemenea, asociaţiile ori grupurile non-politice cu caracter informal nu primesc nici un sprijin din partea administraţiilor parlamentare. 

În această situaţie se încadrează următoarele Parlamente: britanic (Camera Lorzilor), croat, danez, finlandez, elen, italian (ambele Camere: Camera Deputaţilor şi Senatul), norvegian, rus, spaniol, suedez şi Adunarea Parlamentară a Consiliului  Europei. Numărul de grupuri informale variază considerabil, de la aproximativ 80 în statele menţionate şi ţările scandinave, la unul singur, în  Parlamentul croat (echipa de fotbal a parlamentarilor).

 Asociaţii cvasi-formale ale parlamentarilor

             Această categorie include doar un Parlament, respectiv Congresul SUA (atât Camera Reprezentanţilor, cât şi Senatul). Formal, aceste grupuri se bazează pe aceleaşi principii ca şi  asociaţiile informale  constituite la iniţiativa privată a parlamentarilor. 

Cu toate acestea, modul lor de funcţionare a fost puternic "oficializat". Există reguli  stricte, dar nescrise, cu privire la înfiinţarea, funcţionarea şi finanţarea acestora. Tradiţia legată de existenţa acestor grupuri a apărut cu mai mult de 100 de ani în urmă. 

Congresul SUA este un caz special  în ce priveşte numărul acestui tip de asociaţii. Astfel, există mai mult de 200 de grupuri cvasi-formale în Camera Reprezentanţilor, la care se adaugă cel puţin 24 în Senat.
Grupuri care funcţionează pe baza normelor interne parlamentare 
  
     Drept exemple pentru acest tip de grupuri pot fi menţionate: Parlamentul israelian şi Parlamentul European. În ambele Parlamente există asemenea grupuri:  “lobby” în Knesset şi  “intergrupuri” în Parlamentul European. Înfiinţarea şi funcţionarea acestor asociaţii a fost statuată prin dispoziţii interne parlamentare, respectiv prin regulament, în cazul Knesset-ului, sau prin decizie, în cazul Parlamentului European.

De menţionat este faptul că nu există sau sunt reduse numeric normele privind modul de funcţionare al acestor grupuri, având la bază regulile de procedură parlamentară.

Trebuie adăugat, de asemenea, că baza funcţionării grupurilor, în ambele Parlamente menţionate, include dispoziţii clare privind  formarea, competenţele şi finanţarea acestora, fără însă a lăsa impresia că aceste grupuri ar reprezenta structuri oficiale ale respectivelor Parlamente.

Grupuri a căror funcţionare este reglementată de normele de procedură parlamentară sau lege


          Ultimul tip este cel în care înfiinţarea şi funcţionarea grupurilor parlamentare este reglementată de normele de procedură (Parlamentele ungar, leton şi lituanian) sau  lege (Parlamentul elveţian). 


Această categorie se aplică, de asemenea, pentru grupurile din Camera Deputaţilor şi Senatul polonez. 

Este demn de a fi amintit faptul că temeiul legal de funcţionare al grupurilor parlamentare în Sejm este prezent, atât în dispoziţii legale, precum şi în Regulamentul de procedură. 

                                             ***


            Concluzia analizei modului de funcţionare şi al diferitelor tipurilor de grupuri parlamentare este  aceea că, deşi prevederile specifice sunt incluse pe un nivel înalt în ierarhia normelor juridice, domeniul de aplicare este fie limitat, fie foarte general.

De asemenea, regimul juridic al modului de funcţionare al asociaţiilor cu caracter non-politic ale parlamentarilor este destul de restrâns, lăsând multe aspecte importante de reglementat în sarcina practicii parlamentare.

